ԳՆՄԱՆ ԳՈՐԾԸՆԹԱՑՆԵՐԻ ՎԵՐԱԲԵՐՅԱԼ ՄԱՍՆԱԿԻՑՆԵՐԻՑ

ՀԱՃԱԽԱԿԻ ՍՏԱՑՎՈՂ ՀԱՐՑԱԴՐՈՒՄՆԵՐ ԵՎ ԴՐԱՆՑ ՎԵՐԱԲԵՐՅԱԼ ՏՐԱՄԱԴՐՎԱԾ ՊԱՐԶԱԲԱՆՈՒՄՆԵՐ

|  |  |  |
| --- | --- | --- |
| Հ/Հ | Հարց | Պարզաբանում |
| 1 | Եթե մասնակիցը ներառված է գնումների գործընթացներին մասնակցելու իրավունք չունեցող մասնակիցների ցուցակում, ապա այդ մասնակցին փոխկապակցված անձը կարո՞ղ է մասնակցել գնման մրցակցային ընթացակարգերին:  | Մասնակցի՝ հիշյալ ցուցակում ներառվելը, դրանում գտնվելու ժամանակահատվածում, ինքնաբերաբար հանգեցնում է վերջինիս հետ փոխկապակցված անձանց գնումների գործընթացին մասնակցության իրավունքի սահմանափակման: Հետևաբար քննարկվող դեպքում չի կարող հնարավոր մասնակիցը մասնակցել գնման գործընթացին, եթե վերջինիս փոխկապակցված անձը ներառված է նշված ցուցակում: |
| 2 | Այն դեպքում, երբ կազմակերպված գնման ընթացակարգի շրջանակում կիրառելի չէ հայտի ապահովման ներկայացման պահանջը և այդ ընթացակարգին հայտ ներկայացրած մասնակցին փոխկապակցված անձը ներառված է գնումների գործընթացներին մասնակցելու իրավունք չունեցող մասնակիցների ցուցակում, ապա այդ դեպքում տվյալ մասնակցի նկատմամբ կարող է կայացվել նշված ցուցակում ներառելու որոշում՝ հաշվի առնելով նաև «Գնումների մասին» օրենքի (այսուհետ՝ օրենք) 6-րդ հոդվածի 1-ին մասի 6-րդ կետի «ա» պարբերությամբ սահմանված կարգավորումը (մասնակիցն ընդգրկվում է գնումների գործընթացներին մասնակցելու իրավունք չունեցող մասնակիցների ցուցակում, եթե խախտել է գնման գործընթացի շրջանակում ստանձնած պարտավորությունը, որը հանգեցրել գնման գործընթացին տվյալ մասնակցի հետագա մասնակցության դադարեցմանը և մասնակիցը հրավերով սահմանված ժամկետում չի վճարել հայտի ապահովման գումարը): | Եթե գնման ընթացակարգի շրջանակում մասնակցի հայտը մերժվել է վերջինիս հետ փոխկապակցված անձանց գնումների գործընթացին մասնակցելու իրավունք չունեցող մասնակիցների ցուցակում ներառված լինելու հանգամանքով պայմանավորված, նշված հանգամանքը ևս համարվում է գնման գործընթացի շրջանակում ստանձնված պարտավորության խախտում:Այն դեպքերում, երբ գնումների մասին ՀՀ օրենսդրությամբ նախատեսված չէ հայտի ապահովում ներկայացնելու պահանջ և արձանագրվել է քննարկվող խախտումը, որը հանգեցրել է պատվիրատուի կողմից գնման գործընթացին տվյալ մասնակցի հետագա մասնակցության դադարեցմանը, ապա ձեռնարկվում են միջոցներ մասնակցին գնումների գործընթացին մասնակցելու իրավունք չունեցող մասնակիցների ցուցակում ներառելու ուղղությամբ: |
| 3 | Եթե մասնակիցը հայտը ներկայացնելու օրվա դրությամբ ունի ժամկետանց հարկային պարտավորություններ, ապա վերջինիս հայտը ենթակա՞ է շտկման կամ մերժման, թե՝ ոչ: | Ժամկետանց հարկային պարտավորություններ ունենալու հանգամանքը մասնակցության իրավունքի սահմանափակում չի համարվում, հետևաբար նշված դեպքում հայտը չի մերժվում և չկա նաև շկելու անհրաժեշտություն: |
| 4 | Մասնակիցների կողմից ներկայացվող ապահովումների չափերը պետք է հաշվարկել գնման գնի, թե՞ գնային առաջարկի նկատմամբ: | Քննարկվող ապահովումների չափերը հաշվարկվում են գնման գնի նկատմամբ, բացառությամբ այն դեպքերի երբ գնման գինը պակաս է կնքվելիք պայմանագրի գնից, որի պարագայում հայտի ապահովումը հաշվարկվում է գնային առաջարկի, իսկ պայմանագրի և որակավորման ապահովումները՝ պայմանագրի գնի նկատմամբ: |
| 5 | Եթե տեխնիկական վրիպակի պատճառով ներկայացվել է ակնհայտորեն ցածր գնային առաջարկ, ապա այն ենթակա՞ է շտկմա, թե՝ ոչ: | Գնային առաջարկը նշված հիմքով ենթակա չէ շտկման: Միաժամանակ, ՀՀ կառավարության 04.05.2017թ. N 526-Ն որոշմամբ հաստատված կարգի (այսուհետ՝ կարգ) 32-րդ կետի 2-րդ ենթակետով սահմանված են գնային առաջարկներում հանդիպող հնարավոր այն վրիպակները, որոնց պարագայում մասնակցի հայտը ենթակա չէ մերժման: |
| 6 | Եթե գնման գործընթացը կազմակերպվում է օրենքի 15-րդ հոդվածի 6-րդ մասի հիմքով, ապա գնային առաջարկների նվազեցման նպատակով մասնակիցների հետ բանակցություններ վարվու՞մ են թե՝ ոչ: | Գնային առաջարկների նվազեցման նպատակով բանակցություններ վարվում են միայն նվազագույն հավասար գնային առաջարկներ ներկայացված լինելու դեպքում՝ այդ առաջարկները ներկայացրած մասնակիցների հետ: |
| 7 | Առաջին տեղը զբաղեցրած մասնակցի կողմից շտկված հայտին ծանոթանալու իրավունք ունե՞ն հաջորդաբար տեղեր զբաղեցրած մասնակիցները: | Պահանջի դեպքում որևէ մասնակցի հայտի պատճենները հանձնաժողովի քարտուղարն անհապաղ տրամադրում է նման պահանջ ներկայացրած այլ մասնակցին: Պահանջի կատարման անհնարինության դեպքում պահանջը ներկայացրած անձին անհապաղ տրամադրվում են հայտում ներառված փաստաթղթերը, որոնց վերջինս ծանոթանում է տեղում, իրավունք ունի լուսանկարելու դրանք և վերադարձնում է քարտուղարին նիստի ընթացքում՝ առանց խոչընդոտելու հանձնաժողովի բնականոն գործունեությունը: |
| 8 | Ու՞մ կողմից պետք է կայացվի մասնակցին գնումների գործընթացներին մասնակցելու իրավունք չունեցող մասնակիցների ցուցակում ներառելու որոշումը: | Նշված ցուցակում մասնակցելու ներառելու որոշումը կայացվում է պատվիրատուի ղեկավարի կողմից: |
| 9 | Պատվիրատուն ի՞նչ ժամկետներում է պարտավոր ստորագրել հանձնման-ընդունման արձանագրությունը: | Եթե պատվիրատուն պայմանագրով սահմանված ժամկետում չի ընդունում պայմանագրի արդյունքը կամ չի մերժում, ապա այն համարվում է ընդունված, և պայմանագրով սահմանված վերջնաժամկետին հաջորդող աշխատանքային օրը պատվիրատուն պայմանագրի կողմին է տրամադրում իր կողմից հաստատված հանձնման-ընդունման արձանագրությունը: Ընդ որում, պայմանագրի արդյունքը պատվիրատուին հանձնելու փաստն ամրագրվում է երկկողմ հաստատված փաստաթղթով՝ նշելով փաստաթղթի կազմման ամսաթիվը: |
| 10 | ՊՈԱԿ-ների հետ պայմանագրեր կնքած մասնակիցներին ի՞նչ ժամկետներում պետք է կատարվեն վճարումները: | Պետության կամ համայնքների, ինչպես նաև իրավաբանական անձի կարգավիճակ ունեցող այն պատվիրատուների, որոնց հաշիվները գանձապետարանում են, կարիքների համար կատարվող գնման դիմաց վճարում կատարելու նպատակով արձանագրությունն ստորագրվելու օրվանից հետո երեք աշխատանքային օրվա ընթացքում պատվիրատուն վճարման հանձնարարագիրը և արձանագրության պատճենը մուտքագրում է լիազորված մարմնի գանձապետական համակարգ:Սահմանված կարգով ներկայացված փաստաթղթերի հիման վրա լիազորված մարմինը տվյալ վճարումը կատարում է արձանագրությունը գանձապետական համակարգ մուտքագրված լինելու դեպքում՝ պայմանագրի վճարման ժամանակացույցով սահմանված ժամկետներում, հինգ աշխատանքային օրվա ընթացքում: |
| 11 | Պատվիրատուն կարո՞ղ է համաձայնագիր կնքելու առաջարկ չներկայացնել մատակարարին, եթե օրենքի 15-րդ հոդվածի 6-րդ մասի հիմքով կնքված պայմանագրի կատարման համար հատկացվել են ֆինանսական միջոցներ: | Համապատասխան ֆինանսական միջոցներ նախատեսվելու օրվան հաջորդող երկու աշխատանքային օրվա ընթացքում պատվիրատուն սահմանված կարգով փոփոխություն է կատարում գնումների պլանում, իսկ պայմանագրով նախատեսված ապրանքների մատակարարման, աշխատանքների կատարման կամ ծառայությունների մատուցման նպատակով համաձայնագիր կնքելու ծանուցումը և կնքվելիք համաձայնագրի նախագիծը պայմանագիրը կնքած անձին է ուղարկում գնումների պլանում փոփոխությունը կատարվելու օրվանից տասնհինգ աշխատանքային օրվա ընթացքում: |